
Καταγγέλλουμε τη δρομολογούμενη από την 5η ΥΠΕ παύση λειτουργίας της Παιδιατρικής και Γυναικολογικής  Κλινικής του Γενικού Νοσοκομείου Λάρισας (ΓΝΛ). 
Η παύση λειτουργίας των δύο κλινικών συνεπάγεται ουσιώδη διατάραξη της οργανωτικής και λειτουργικής συνοχής του Γενικού Νοσοκομείου Λάρισας, αποστερεί το λαό της περιοχής από πολύτιμες υπηρεσίες υγείας. 
Το κλείσιμο – μεταφορά των συγκεκριμένων κλινικών δεν αποτελεί ούτε τυχαίο γεγονός ούτε μεμονωμένη επιλογή, αλλά εντάσσεται σε έναν ευρύτερο, μεθοδευμένο και ήδη ομολογημένο σχεδιασμό υποβάθμισης του Γενικού Νοσοκομείου Λάρισας, προς όφελος της κερδοφορίας του ιδιωτικού τομέα.
Σύμφωνα με την πρόσφατη  ανακοίνωση – ομολογία του Διοικητή της 5ης ΥΠΕ, εξετάζονται «σκέψεις» που οδηγούν στη μετατροπή του Γ.Ν.Λ σε μια ουσιαστικά μονοθεματική, «απέραντη» Παθολογική Κλινική. 
Μια τέτοια προοπτική μετατρέπει το νοσοκομείο σε χώρο νοσηλείας περιστατικών που οι  ιδιωτικές κλινικές αδυνατούν ή δεν επιθυμούν να αντιμετωπίσουν, αφαιρώντας από το Γ.Ν.Λ τον δευτεροβάθμιο χαρακτήρα του και αλλοιώνοντας το ρόλο του ως ολοκληρωμένη νοσοκομειακή μονάδα. 
Επιπλέον, το πρόσφατο κλείσιμο – μεταφορά της Παιδοχειρουργικής Κλινικής αποδεικνύει ότι η υποβάθμιση του Γ.Ν.Λ δεν είναι μεμονωμένη ενέργεια, αλλά στοιχείο μιας συνολικότερης πολιτικής που συρρικνώνει κρίσιμες υγειονομικές υπηρεσίες όχι μόνο στη Λάρισα αλλά συνολικότερα στην χώρα. 

Απαιτούμε: 
· Καμία σκέψη, καμία συζήτηση και καμία απόπειρα μεταφοράς, συγχώνευσης ή κατάργησης των κλινικών δεν μπορεί να γίνει αποδεκτή. Οι κλινικές αυτές αποτελούν κρίσιμες δομές δημόσιας υγείας και η λειτουργία τους στο Γ.Ν.Λ είναι αδιαπραγμάτευτη. 
· Την άμεση επιστροφή και πλήρη επαναλειτουργία της Παιδοχειρουργικής Κλινικής, που εξυπηρετεί πάγιες ανάγκες του πληθυσμού και αποτελεί κρίσιμη υποδομή για την ασφάλεια των παιδιών της περιοχής. 
· Την άμεση και πλήρη στελέχωση της Παιδιατρικής και της Γυναικολογικής Κλινικής με το αναγκαίο ιατρικό και νοσηλευτικό προσωπικό,  σύμφωνα με τις προβλέψεις του οργανισμού του νοσοκομείου και τις πραγματικές ανάγκες του πληθυσμού. Η πολιτεία οφείλει να διασφαλίζει, χωρίς καθυστερήσεις ή  προσωρινές λύσεις, τη λειτουργική επάρκεια των δύο κλινικών. 
· Να μπει άμεσα τέλος σε κάθε σχέδιο συρρίκνωσης και υποβάθμισης του Γενικού Νοσοκομείου Λάρισας. 
· Να καλυφθούν οι εκατοντάδες κενές οργανικές θέσεις σε Ιατρικό και Παραϊατρικό προσωπικό.  

